Virallinen lehti nro C 187 , 16/06/1998 s. 0044



KIRJALLINEN KYSYMYS E-3711/97 komissiolle esittäjä(t): José Barros Moura (PSE) (19. marraskuuta 1997) Aihe: Koululaisten bussikuljetukset EU:ssa Koululaisten bussikuljetuksissa on sattunut suuri määrä onnettomuuksia kaikissa EU:n jäsenvaltioissa. Syynä ovat useimmiten olleet kaluston turvallisuuden puutteet. EU:n näkyvyydelle olisi eduksi toiminta koulukuljetuksissa käytettävien ajoneuvojen ulkonäön yhdenmukaistamiseksi sopivalla tavalla (esim. väri, tunnus yms.) ja tiukkojen turvallisuuskriteerien noudattamiseksi; näin EU yhdistettäisiin kouluikäisten lasten ja nuorten turvallisuuden parantamiseen. 1. Onko komissiolla tietoja jäsenvaltioiden käytännöistä asiassa ja onko tämän tyyppisten ajoneuvojen valvonnasta ja turvallisuusmääräyksistä erityismääräyksiä? 2. Onko koulutuksen eurooppalaisen ulottuvuuden ja maantiekuljetusten sääntöjen sekä työturvallisuuden puitteissa mahdollista tarkastella, voidaanko koululaiskuljetuksista muodostaa eurooppalaisen lasten turvallisuuden ja koulutuksen symbolia? Komission jäsenen Neil Kinnockin komission puolesta antama vastaus (26. tammikuuta 1998) Komissio on luonnollisesti huolestunut koulubusseihin liittyvistä onnettomuuksista, mutta se ei voi käytettävissä olevien tietojen perusteella hyväksyä arvoisan parlamentin jäsenen väitteitä, että koululaisten bussikuljetuksissa olisi sattunut suuri määrä onnettomuuksia kaikissa EU:n jäsenvaltioissa ja että koulubusseihin liittyvien onnettomuuksien syynä olisivat useimmiten olleet kaluston turvallisuuden puutteet. Euroopan unionissa vuosittain tapahtuvista 45 000 tieliikenneonnettomuudesta vähemmän kuin prosentti liittyy busseihin tai linja-autoihin, ja koululaiskuljetukset muodostavat vain pienen osan kaikista bussi- tai linja-automatkoista. Näyttöä on sen sijaan siitä, että huomattava osa kaikista tieliikenneonnettomuuksista aiheutuu inhimillisestä erehdyksestä eikä puutteellisista standardeista. Vastauksena arvoisan parlamentin jäsenen kahteen kysymykseen ilmoitan, että komission tiedossa ei ole, että yksikään jäsenvaltio edellyttäisi tiukempia turvallisuusmääräyksiä koululaiskuljetuksessa käytetyiltä ajoneuvoilta tai että näiden ajoneuvojen ulkoasua olisi pyritty yhdenmukaistamaan. Neuvoston direktiivissä 96/96/EY ((EYVL L 46, 17.2.1997. )) säädetään kaikkien moottoriajoneuvojen, myös koulubussien, katsastuksista. Siinä säädetään näin arvoisan parlamentin jäsenen mainitsemista valvonta- ja turvallisuusmääräyksistä. Vaikka helposti tunnistettavat ja erityisten turvallisuusvaatimusten mukaan rakennetut koululaiskuljetuksen ajoneuvot (kuten Yhdysvalloissa) saattaisivat lisätä turvallisuutta, komissio on havainnut, että mikään jäsenvaltio ei ole vielä valinnut tätä lähestymistapaa kansallisessa lainsäädännössään. Tällainen toimintamalli pakottaisi suunnittelemaan kahdentyyppisiä busseja - yksinomaan koululaiskuljetukseen käytettäviä ja muihin tarkoituksiin käytettäviä. Tätä ei ehkä pidetä käytännöllisenä eikä kannattavana. Komissio edistää joka tapauksessa edelleen lainsäädännöllisiä ja muita muutoksia, jotta kaikentyyppisten ja kaikessa käytössä olevien bussien ja linja-autojen turvallisuus voitaisiin varmistaa.